Coronasmitten fortsætter med sprede sig på nordjyske farme. To farme i Hjørring og en i Frederikshavn Kommune tilføjet til listen.

I resten af Danmark er der ingen minkfarme, som er ramt af coronavirus. Til gengæld breder smitten sig i det nordjyske. På den seneste opgørelse fra Fødevarestyrelsen er der tilføjet yderligere tre minkfarme, så der i alt er 19 minkfarme med coronavirus. To af farmene ligger i Hjørring Kommune, og en ligger i Frederikshavn Kommune. - Det er meget foruroligende og bekymrende, siger John Trier, der er næstformand i Nordjysk Pelsdyravlerforening. Smitten fortsætter altså ufortrødent med at sprede sig i det nordjyske. Lørdag var der 13 minkfarme, der var ramt - på fem dage er tallet altså steget til 19. - Det undrer os meget, at smitten kan sprede sig så hurtigt, når myndighederne bliver ved med at sige, at det er nok at holde en meters afstand. Vi håber, myndighederne kigger på det meget nøje, så vi kan få bremset smittespredningen, siger han. Er det mågerne? Der er nemlig ikke noget entydigt svar på, hvordan coronasmitten kan sprede sig så hurtigt fra farm til farm. - Jeg tør ikke kloge mig alt for meget på det, men avlerne og personalet på minkfarmene bruger stort set allesammen nu mundbind, så snart de træder ind på farmen, selvom myndighederne kun stiller krav om, at man bruger mundbind, når man er i tæt kontakt til dyrene. Vi har også opfordret vores avlere og deres familier til at blive testet en gang om ugen. Så måske er det ikke kun de to- og firbenede, man skal kigge på - måske spredes smitten gennem dyr med vinger, spekulerer næstformanden. John Trier hentyder til, at store mågeflokke bevæger sig fra farm til farm, når personalet går hjem. - Det er da en mulighed. Vi har henledt myndighedernes opmærksomhed på mågerne og bedt om lov til at skyde dem, men det må kun foregå i jagtsæsonen, får vi at vide. Med de seneste smittetilfælde betyder det, at næsten en tredjedel af de 65 minkfarme i Hjørring Kommune er coronainficeret. Ifølge organisationen Danske Minkavlere er der 286 minkgårde i Nordjylland.